ຫວຽດນາມຊຸກຍູ້ການພົວພັນຮ່ວມມືອາຊຽນ-ອາເມລິກາຢ່າງຕັ້ງໜ້າ
ໃນກອງປະຊຸມ, ທ່ານນາຍົກລັດຖະມົນຕີ ຫງວຽນເຕິນຢຸງພ້ອມກັບບັນດາທ່ານຜູ້ນຳອາຊຽນ ແລະ ທ່ານປະທານາທິບໍດີ ສ.ອາເມລິກາ Barack Obama ໄດ້ປຶກສາຫາລືແລກປ່ຽນຄວາມຄິດເຫັນກ່ຽວກັບຫົວເລື່ອງ “ຊຸກຍູ້ພາກພື້ນໃຫ້ມີຄວາມວັດຖະນາຖາວອນ ຕາມທິດເສີມຂະຫຍາຍນຳ້ໃຈດຳເນີນທຸລະກິດ ແລະ ປະດິດສ້າງ”; ປຶກສາຫາລືກ່ຽວກັບຫົວເລື່ອງ “ປົກປັກຮັກສາສັນຕິພາບ, ຄວາມວັດຖະນາຖາວອນ ແລະ ຄວາມສະຫງົບຢູ່ທະວີບອາຊີ-ປາຊີຟິກ”; ເຂົ້າຮ່ວມງານ ຮັບປະທານອາຫານຄຳ່ ແລະ ປຶກສາຫາລືກ່ຽວກັບ “ພາບຍຸດທະສາດ ພາກພື້ນໃນອະນາຄົດ.
ໃນໄລຍະຢູ່ອາເມລິກາ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ມີການພົບປະແລກປ່ຽນຄຳຄິດຄຳເຫັນກັບທ່ານ ປະທານາທິບໍດີ Barack Obama; ພົບປະສອງຝ່າຍກັບທ່ານ ປະທານາທິບໍດີອິນໂດເນເຊຍ Joko Widodo, ທ່ານນາຍົກລັດຖະມົນຕີໄທ ປຣະຍຸດ ຈັນໂອຊາ; ຮ່ວມກັບບັນດາທ່ານຜູ້ນຳອາຊຽນ ແລະ ອາເມລິກາ ພົບປະ, ແລກປ່ຽນຄວາມຄິດເຫັນກັບຜູ້ຕາງໜ້າກຸ່ມບໍລິສັດແຖວໜ້າຈຳນວນໜຶ່ງຂອງອາເມລິກາເຊັ່ນ: IBM, Microsoft, Cisco… ແນໃສ່ສະເໜີແນະ ແລະ ຊອກຫາມາດຕະການຕ່າງໆເພື່ອຊຸກຍູ້ພື້ນຖານເສດຖະກິດດີຈີທອນ ແລະ ການຮ່ວມມື, ຊ່ວຍໜູນຂອງບັນດາບໍລິສັດອາເມລິກາໃຫ້ແກ່ບັນດາວິສາຫະກິດເຕັກໂນໂລຊີຂ່າວສານຂອງບັນດາປະເທດອາຊຽນ.
ທ່ານປະທານາທິບໍດີອາເມລິກາ Barack Obama ຕ້ອນຮັບ ທ່ານນາຍົກລັດຖະມົນຕີ ຫງວຽນເຕິນຢຸງ ໃນເວລາມາເຂົ້າຮ່ວມພິທີໄຂ
ກອງປະຊຸມຂັ້ນສູງພິເສດ ອາຊຽນ-ອາເມລິກາ. ພາບ: ດຶກຕ໋າມ/VNA
ບັນດາທ່ານຫົວໜ້າຄະນະເຂົ້າຮ່ວມກອງປະຊຸມຂັ້ນສູງພິເສດ ອາຊຽນ-ອາເມລິກາ. ພາບ: ດຶກຕ໋າມ/VNA
ທ່ານນາຍົກລັດຖະມົນຕີ ຫງວຽນເຕິນຢຸງ ທີ່ພິທີໄຂກອງປະຊຸມຂັ້ນສູງ ພິເສດ ອາຊຽນ-ອາເມລິກາ ພາບ: ດຶກຕ໋າມ/VNA
ທ່ານນາຍົກລັດຖະມົນຕີ ຫງວຽນເຕິນຢຸງ ພ້ອມກັບຜູ້ນຳບັນດາປະເທດ ອາຊຽນ ແລະ ປະທານາທິບໍດີ Barack Obama ເຂົ້າຮ່ວມ
ວາລະ ປະຊຸມວ່າດ້ວຍການປົກປັກຮັກສາສັນຕິພາບ, ສະຖຽນລະພາບແລະ
ຄວາມສະຫງົບໃນພາກພື້ນອາຊີ-ປາຊີຟິກ. ພາບ: ດຶກຕ໋າມ/VNA
ໃນຖານະເປັນເຈົ້າພາບກອງປະຊຸມ, ທ່ານປະທານາທິບໍດີ Barack Obama ໄດ້ສະແດງຄວາມຍິນດີຕໍ່ການກໍາເນີດປະຊາຄົມອາຊຽນ, ຢືນຢັນອາເມລິກາຖືເປັນສຳຄັນການພົວພັນກັບອາຊຽນ, ສະໜັບສະໜູນບົດບາດເປັນໃຈກາງຂອງອາຊຽນໃນໂຄງປະກອບພາກພື້ນທີ່ພວມປະກົດເປັນຮູບເປັນຮ່າງ. ທ່ານປະທານາທິບໍດີ Barack Obama ມີຄວາມປາດຖະໜາວ່າ, ອາເມລິກາ ພ້ອມກັບບັນດາປະເທດອາຊຽນຈະສືບຕໍ່ຊຸກຍູ້ການພົວພັນດ້ານເສດຖະກິດ ແລະ ການຄ້າໃຫ້ມີການຂະຫຍາຍຕົວຢ່າງແຂງແຮງຂຶ້ນຕື່ມອີກ.
ກ່າວປາໄສໃນວາລະປຶກສາຫາລືກ່ຽວກັບຫົວເລື່ອງ “ຊຸກຍູ້ຄວາມວັດຖະນາຖາວອນພາກພື້ນຕາມທິດເສີມຂະຫຍາຍນຳ້ໃຈດຳເນີນທຸລະກິດ ແລະ ປະດິດສ້າງ”, ທ່ານນາຍົກລັດຖະມົນຕີ ຫງວຽນເຕິນຢຸງໄດ້ເນັ້ນໜັກວ່າ, ໃນຖານະເປັນສະມາຊິກ ທີ່ມີຄວາມຂະຫຍັນຂັນແຂງ ແລະ ຮັບຜິດຊອບຜູ້ໜ່ຶງຂອງອາຊຽນ, ຫວຽດນາມໄດ້ອອກແຮງ ປະກອບສ່ວນເພື່ອປະຊາຄົມອາຊຽນ ແລະ ການພັດທະນາຢ່າງວັດຖະນາຖາວອນຢູ່ພາກພື້ນ.
ໃນຕໍ່ໜ້າ, ຫວຽດນາມຈະຊຸກຍູ້ ຂະບວນວິວັດແຫ່ງການປ່ຽນແປງໃໝ່ ຢ່າງຮອບດ້ານຄົບຊຸດ, ຕັ້ງໜ້າຜັນຂະຫຍາຍນະໂຍບາຍເຊື່ອມໂຍງກັບສາກົນຢ່າງກວ້າງຂວາງ ເລິກເຊິ່ງ ແລະ ເຂົ້າຮ່ວມການຜູກພັນເສດຖະກິດໃນຫລາຍຊັ້ນ-ຂັ້ນ, ໃນນັ້ນປະຊາຄົມເສດຖະກິດອາຊຽນ(AEC), ເວທີປາໄສຮ່ວມມືເສດຖະກິດອາຊີ-ອາຊີຟິກ(APEC), ສັນຍາຄູ່ຮ່ວມມືຂ້າມປາຊີຟິກ(TPP) ແລະ ສັນຍາຄູ່ຮ່ວມມືເສດ ຖະກິດຮອບດ້ານພາກພື້ນ (RCEP) ເປັນຕົ້ນຕໍ.
ເມື່ອເນັ້ນໜັກເຖິງລະດັບຄວາມສຳຄັນໃນຍຸດທະສາດຂອງການພົວພັນ ອາຊຽນ-ອາເມລິກາ ກ່ຽວກັບບັນຫາສັນຕິພາບ, ສະຖຽນລະພາບ ແລະ ການພັດທະນາຂອງພາກພື້ນ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ສະເໜີວ່າ, ໃນໄລຍະຕໍ່ໜ້າຈະມາເຖິງນີ້ ທັງສອງ ຝ່າຍຕ້ອງຜັນຂະຫຍາຍ ບັນດາໂຄງການຮ່ວມມືທີ່ໄດ້ຕົກລົງ ນຳກັນແລ້ວຢ່າງມີປະສິດທິຜົນ, ໂດຍສະເພາະແມ່ນແຜນການ ເຄື່ອນໄຫວ ອາຊຽນ-ອາເມລິກາໄລຍະ 2016-2020, ເພີ່ມທະວີ ບັນດາການເຄື່ອນໄຫວຮ່ວມມື, ລົງທຶນ, ແບ່ງປັນບົດຮຽນຕັ້ງຕົວ, ປັນຍາຄວາມຮູ້, ເຕັກໂນໂລຊີລະຫວ່າງບັນດາວິສາຫະກິດອາຊຽນ ແລະ ອາເມລິກາແນໃສ່ຊ່ວຍໜູນອາຊຽນ ກໍ່ສ້າງສະພາບແວດລ້ອມ ແຫ່ງການດຳເນີນທຸລະກິດໃຫ້ສະດວກສໍາລັບການປ່ຽນແປງໃໝ່, ປະດິດສ້າງ, ຂະຫຍັນຂັນເຄື່ອນ, ຍົກສູງກຳລັງຄວາມສາມາດ ໃນຂົງເຂດເຕັກໂນໂລຊີຂ່າວສານ ແລະ ພັດທະນາທີ່ຍືນຍົງ.
ທ່ານນາຍົກລັດຖະມົນຕີ ຫງວຽນເຕິນຢຸງກໍນຳສະເໜີການຈັດຕັ້ງສູນອາຊຽນ-ອາເມລິກາກ່ຽວກັບຊ່ວຍໜູນການຕັ້ງຕົວ ແລະ ພັດທະນາວິສາຫະກິດຂະໜາດກາງ ແລະ ນ້ອຍຢູ່ຫວຽດນາມຂຶ້ນ ເພື່ອເສີມຂະຫຍາຍຄວາມສາມາດບົ່ມຊ້ອນໃນການປະດິດສ້າງ ແລະ ການເຊື່ອມຕໍ່ຂອງບັນດາວິສາຫະກິດອາຊຽນອີກດ້ວຍ.
ທ່ານນາຍົກລັດຖະມົນຕີ ຫງວຽນເຕິນຢຸງ ໃນການພົບປະແລກປ່ຽນ ຄຳຄິດຄຳເຫັນກັບທ່ານ ປະທານາທິບໍດີ Barack Obama. ພາບ: ດຶກຕ໋າມ/VNA
ທ່ານນາຍົກລັດຖະມົນຕີ ຫງວຽນເຕິນຢຸງ ໃນການພົບປະສອງຝ່າຍ ກັບທ່ານປະທານາທິບໍດີ ອິນໂດເນເຊຍ Joko Widodo. ພາບ: ຖົ໋ງເຍິດ/VNA
ທ່ານນາຍົກລັດຖະມົນຕີ ຫງວຽນເຕິນຢຸງ ໃນການພົບປະສອງຝ່າຍ ກັບທ່ານນາຍົກລັດຖະມົນຕີໄທ ປຣະຍຸດ ຈັນໂອຊາ. ພາບ: ຖົ໋ງເຍິດ/VNA
ສະຖານະການເຄັ່ງຕຶງໃນມໍ່ໆນີ້ຢູ່ທະເລຕາເວັນອອກ, ແຫຼມເກົາຫຼີ, ການກໍ່ການຮ້າຍທີ່ ຈາກາຕາ, ບັນຫາຄວາມສະຫງົບທາງອິນເຕີເນັດ, ອາດສະຍາກໍາຂ້າມຊາດ, ການປ່ຽນແປງຂອງດິນຟ້າອາກາດ ແລະ ອື່ນໆ… ແມ່ນບັນດາບັນຫາທີ່ຫລາຍປະເທດໃຫ້ຄວາມສົນໃຈແລະ ແບ່ງປັນຄວາມຄິດເຫັນໃນກອງປະຊຸມ. ໃນສະພາບການດັ່ງກ່າວ, ບັນດາປະເທດຕ່າງກໍເນັ້ນໜັກເຖິງລະດັບຄວາມສຳຄັນຂອງການພົວພັນຄູ່ຮ່ວມມືຍຸດທະສາດອາຊຽນ-ອາເມລິກາ, ໂດຍສະເພາະຢ່າງຍິ່ງແມ່ນໃນການຊຸກຍູ້ຄວາມວັດຖະນາຖາວອນຂອງພາກພື້ນ ແລະ ແກ້ໄຂບັນດາສິ່ງທ້າທາຍຂ້າມຊາດ.
ທ່ານນາຍົກລັດຖະມົນຕີ ຫງວຽນເຕິນຢຸງໄດ້ສະແດງຄວາມເປັນຫ່ວງ, ກັງວົນໃຈຢ່າງເລິກເຊິ່ງກ່ຽວກັບການຜັນແປຢ່າງສັບສົນໃນໄລຍະຜ່ານມາຢູ່ທະເລຕາເວັນອອກ, ພິເສດແມ່ນ ການເຄື່ອນໄຫວຕ່າງໆທີ່ພາໃຫ້ປ່ຽນແປງສະພາບເດີມ, ເພີ່ມທະວີຫັນເປັນການທະຫານ, ນາບຂູ່ຕໍ່ສັນຕິພາບ, ສະຖຽນລະພາບ, ຄວາມສະຫງົບປອດໄພດ້ານການເດີນ ທະເລ ແລະ ການເດີນອາກາດຢູ່ພາກພື້ນ.
ທ່ານນາຍົກລັດຖະມົນຕີ ຫງວຽນເຕິນຢຸງ ເນັ້ນໜັກບັນດາປະເທດຕ້ອງໃຫ້ບຸລິມະສິດກໍ່ສ້າງຄວາມໄວ້ວາງໃຈຍຸດທະສາດ, ເພີ່ມທະວີການພົບປະສົນທະນາ ແລະ ຮ່ວມມື, ຖືສໍາຄັນການປະຕິບັດຕາມກົດໝາຍ ສາກົນ, ໂດຍສະເພາະແມ່ນສົນທິສັນຍາຂອງສະຫະປະຊາຊາດວ່າດ້ວຍກົດໝາຍທະເລ ປີ 1982; ເສີມຂະຫຍາຍບົດບາດຂອງບັນດາລະບອບກົນໄກຫຼາຍຝ່າຍ ແລະ ສະນັບສະໜູນບົດບາດເປັນເຈົ້າພາທາງຂອງອາຊຽນໃນການຮັກສາໄວ້ສະພາບແວດລ້ອມແຫ່ງສັນຕິພາບ ແລະ ຄວາມສະຫງົບຢູ່ພາກພື້ນ.
ເມື່ອເນັ້ນໜັກເຖິງຄວາມໝາຍຍຸດທະສາດຂອງການພົວພັນອາຊຽນ-ອາເມລິກາ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ສະແດງຄວາມຊົມເຊີຍການສະໜັບສະໜູນຢ່າງຕັ້ງໜ້າ ແລະ ສ້າງສັນຂອງອາເມລິກາ ແລະ ບັນດາຄູ່ຮ່ວມມືເວົ້າລວມ ຕໍ່ຫຼັກໝັ້ນຂອງອາຊຽນໃນການແກ້ໄຂບັນດາບັນຫາຄວາມສະຫງົບຂອງພາກພື້ນ, ໃນນັ້ນມີບັນຫາທະເລຕາເວັນອອກ.
ສິ້ນສຸດກອງປະຊຸມ, ບັນດາທ່ານຜູ້ນຳອາຊຽນ ແລະ ອາເມລິກາ ໄດ້ເປັນເອກະສັນກັນຮັບຮອງເອົາຖະແຫຼງການຮ່ວມ, ໃນນັ້ນເນັ້ນໜັກອາຊຽນ ແລະ ອາເມລິກາຈະສືບຕໍ່ຍົກສູງບັນດາຫຼັກການພື້ນຖານຂອງກົດໝາຍສາກົນ, ກົດບັດສະຫະປະຊາຊາດ ແລະ ກົດບັດອາຊຽນ, ສະນັບສະໜູນກໍ່ສ້າງຄວາມເປັນລະບຽບໃນພາກພື້ນ ແລະ ສາກົນໂດຍອີງໃສ່ການໝັ້ນໝາຍແກ້ໄຂການພິພາດໂດຍສັນຕິວິທີ, ບໍ່ນາບຂູ່ ແລະ ນຳໃຊ້ກຳລັງອາວຸດ, ບໍ່ຫັນເປັນການທະຫານ, ອົດກັ້ນ, ຮັບປະກັນຄວາມໝັ້ນຄົງ, ຄວາມສະຫງົບປອດໄປໃນດ້ານ ການເດີນທະເລ, ການເດີນອາກາດ ບົນພືນຖານສອດຄ່ອງກັບບັນດາຫຼັກການທີ່ໄດ້ຮັບຮອງເອົາຢ່າງກວ້າງຂວາງຂອງກົດໝາຍສາກົນ ຊຶ່ງລວມມີສົນທິສັນຍາຂອງສະຫະປະຊາຊາດວ່າດ້ວຍກົດໝາຍທະເລປີ 1982.
ປະຕິບັດໂດຍ: VNA/VNP